Batchelor se broer wil sy lewe vier, 'nie op negatiewe fokus' | Netwerk24
Deur Christiaan du Plessis 21 Julie 2019 21:02
Mark Batchelor is op 15 Julie by sy huis in Olivedale, Johannesburg, deur twee mans op 'n motorfiets doodgeskiet. Bronne beweer Batchelor was betrokke by die Johannesburgse onderwêreld. Foto: Argief
Die oudsokkerspeler Marc Batchelor wat verlede Maandag in vermoedelik 'n sluipmoordaanval dood is, se broer, Warren, sê hy weet niks van Mark se beweerde betrokkenheid by Johannesburg se onderwêreld nie.
Marc was in sy wit BMW toe hy kort ná 18:00 deur twee onbekende mans op 'n motorfiets naby sy huis in Fourways, Johannesburg, doodgeskiet is.
The Sunday Times het Sondag berig die polisie ondersoek of die moord op Marc uit weerwraak gepleeg is weens sy beweerde rol in die smokkel van kokaïen na Suid-Afrika.
Polisiebronne het ook aan die Sondagkoerant bevestig dat 'n verband tussen Marc se moord en dié van Ivan Djordjevic in April ondersoek word. Dié Serwiër is op soortgelyke manier voor 'n woonkompleks in Bryanston afgemaai.
"Ek weet niks van die polisieondersoek nie, want ek fokus liewer daarop om my broer te groet," sê Warren.
Hy en Mark het die afgelope drie jaar skaars gepraat nadat 'n vete tussen hulle ontstaan het. Die broers het egter planne gehad om mekaar te sien en die strydbyl te begrawe, sê Warren.
Maar Warren het toe nooit die kans gekry om met sy broer te versoen nie. Hy is Maandag na die toneel, maar Marc was reeds 'n uur dood.
"Ek was te laat. Dit is tragies dat ek hom nie kon sien en dinge kon regmaak voordat hy dood is nie," sê Warren.
Marc was 'n doelskieter wat vir die klubs Orlando Pirates, Kaizer Chiefs en Mamelodi Sundowns gespeel het.
Netwerk24 het vroeër berig bronne in Johannesburg sê Marc het die afgelope paar jaar skuldinvordering gedoen.
Warren sê hy fokus nou daarop om vir Marc 'n deeglike gedenkdiens te reël om sy lewe te vier.
"Baie mense fokus op die negatiewe aspekte, maar ek wil die positiewe onthou. Hy was vir baie 'n sportheld. Hy was 'n kleurvolle karakter, wat vriendelik was en 'n warm hart gehad het. Hy was 'n broer wat ek liefgehad het."
Marc word Donderdag om 12:00 uit The Crossing Church in Glenferness, Midrand, begrawe.
Kol. Lungelo Dlamini, provinsiale polisiewoordvoerder, sê die polisie ondersoek steeds die saak. Hy wou nie kommentaar lewer oor die bewerings dat Marc by dwelmsmokkelary betrokke was nie.